هو التعدد لو هيسبب أذى نفسي للزوجة الأولى يدخل على الأقل في الكراهة؟ خصوصاً لو هي كانت مضحية بشغلها عشان تهتم بجوزها وولادها فلو إنفصلت مش هتعرف تصرف على نفسها. لو عاشت معاه في الوضع ده مش هتعرف تبقى زوجة صالحة الوضع مش في طاقة أي حد خصوصاً في مصر.
السؤال دا مليان فخاخ صراحة :D ، ربنا ينجينا منها جميعًا يارب ومن الفخاخ اللي بتحطوها كلها يا بنات حوّاء :D  الإجابة : لأ ، العبرة في التعدد هنا على الرجل ، هل هو فعلًا محتاج وللا لأ؟ ، وهل قادر على العدل وللا لأ؟  لو هو محتاج فعلًا ، فزوجته استحالة هتعرف تبقى زوجة صالحة لأنها مش مكفياه ، ولو قادر على العدل ، يبقى هو لن يظلمها ، يبقى فين الأذى النفسي؟  هي جزاها الله خيرًا اهتمت بزوجها وولادها ، تؤجر على كده ، والمفروض تستمر على كده حتى لو زوجها عدد ، في الأول الموضوع بيكون فيه غيرة شوية وعدم تقبل ، وبعد كده الحياة بتمشي بشكل طبيعي عادي خالص وكله بيتعود. التهويل من المسألة دي هو وهم غير حقيقي أملاه المجتمع والبروباجندا النسائية اللي مالية مصر من أول قعدات الستات لغاية قعدات الإعلام والسينما والأفلام.  لكن هو في الحقيقة : مش موجود ، والناس منذ بدء الخليقة متصالحين مع الموضوع عادي خالص.  إحنا بس اللي عندنا شوية أمراض كده وعاوزين نرمي حملها على الدين ونخلي الأحكام الشرعية بمزاجنا. والوضع في طاقة ناس كتير معددين في مصر ، بس مش بيتكلموا عشان خايفين من الهجوم والتحقير اللي بيحصل لكل تجربة من دي. المهم يعني بعيد عن كل الكلام اللي فوق دا ، الحكم مش هيتحول في حق الرجل من مباح لمكروه إلا بحاجة متعلقة بالرجل برضه. والله أعلم.